Samgönguverðlaun veitt í fyrsta sinn vorið 2007 Samgönguráðherra hefur ákveðið að veita samgönguverðlaun . Viðurkenningin verður veitt árlega þeim einstaklingi , samtökum eða stofnun sem þykir hafa lagt fram verðmætan skerf á einhverju sviði samgöngumála . Veitt verða peningaverðlaun auk verðlaunagrips . Leitað verður tilnefninga og mun starfshópur meta þær og / eða koma sjálfur með ábendingar . Starfshópurinn leggur tillögu sína um verðlaunahafa fyrir samgönguráðherra til ákvörðunar . Verðlaunin verða fyrst veitt vorið 2007 fyrir verkefni sem unnin hafa verið eða komið fram á árinu sem er að líða . Allar hliðar samgöngumála falla undir samgönguráðuneytið en þau eru flugmál , siglingamál og vegamál , en einnig ferðamál , póstmál og fjarskipti . Með samgönguáætlun eru lagðar línur tólf ár í senn fyrir hvern þessara þátta og undir áætlunina falla einnig öryggisáætlanir fyrir hvert svið samgangna . Samgönguverðlaun geta því tekið til verkefna á öllum þessum sviðum . Þau geta verið veitt fyrir verkefni sem þegar hafa komið til framkvæmda svo sem á sviði hönnunar , framkvæmda , markaðsaðgerða , forvarna eða öryggismála en einnig fyrir hugmyndir eða áætlanir á þessum sviðum sem talin eru geta verið til framdráttar samgöngumálum landsmanna . Öllum er frjálst að koma með tilnefningar til samgönguverðlauna . Æskilegt er að samtök og stofnanir á hverju sviði samgangna hafi frumkvæði og brýni menn til dáða á sínu sviði . Tilnefningar þurfa að hafa borist samgönguráðuneytinu eigi síðar en 1. mars 2007 . Þeim þurfa að fylgja rökstuðningur fyrir ábendingu og óskað er eftir að nafn tengiliðs fylgi . Tilnefningar sendist á tölvunetfangið postur@sam.stjr.is eða til samgönguráðuneytis , Hafnarhúsinu við Tryggvagötu .